stanford-oval/wikipedia huggingface dataset:
ฟาโรห์ตุตันคาเมน
หลังสิ้นพระชนม์

เมื่อทุตอังค์อามุนสิ้นพระชนม์แล้ว อังค์เอสเอ็นอามุน ซึ่งเป็นทั้งพระเชษฐภคินีและพระมเหสี กำลังมีพระชนม์ราว 21 ปี
ภายหลัง ปรากฏหลักฐานเป็นเอกสารที่ได้จากเมืองฮัตตูซา (Hattusa) เมืองหลวงแคว้นฮิตไทต์ (Hittite) ว่า พระราชินีอียิปต์พระองค์หนึ่งมีอักษรลักษณ์ไปถึงพระเจ้าซุปพิลูลิอูมาที่ 1 (Suppiluliuma I) แห่งฮิตไทต์ ความว่า
"สามีหม่อมฉันสิ้นแล้ว และหม่อมฉันหาโอรสมิได้ ได้ฟังว่า พระองค์มีโอรสมากนัก จะประทานมาเป็นสามีหม่อมฉันสักองค์ได้หรือไม่ หม่อมฉันไม่ปรารถนาจะได้บริวารคนใดของหม่อมฉันมาเป็นสามีเลย หม่อมฉันกลัวเหลือเกิน"
อักษรลักษณ์ดังกล่าวนับว่า ผิดธรรมดา เพราะชาวอียิปต์มักถือตนสูงกว่าชนต่างชาติ ฉะนั้น พระเจ้าซุปพิลูลิอูมาที่ 1 จึงตกพระทัยนัก ถึงกับทรงอุทานท่ามกลางพระราชสำนักว่า "เกิดมาทั้งชีวิตยังไม่เคยพบเจอเรื่องเช่นนี้เลย" พระเจ้าซุปพิลูลิอูมาที่ 1 ทรงส่งราชทูตไปสืบความเมือง และตัดสินพระทัยส่งแซนแนนซา (Zannanza) พระโอรส ไปเสกสมรสกับพระราชินีพระองค์นั้น แม้จะทำให้พระองค์หมดโอกาสที่จะได้อียิปต์มาเป็นเมืองขึ้นอีกก็ตาม อย่างไรก็ดี แซนแนนซาถูกปลงพระชนม์กลางทาง
อักษรลักษณ์นั้นไม่แจ้งว่า พระราชินีอิยิปต์พระองค์ดังกล่าวเป็นใคร แต่จดหมายเหตุฮิตไทต์ออกพระนามว่า "ดักฮามุนซู" (Dakhamunzu) ซึ่งน่าเชื่อว่า เป็นการทับศัพท์คำในภาษาอียิปต์ว่า "ทาเฮเมตเนซู" (Tahemetnesu) อันมีความหมายเพียงว่า ชายาพระเจ้าแผ่นดิน ในการนี้ นักวิชาการลงความเห็นว่า พระราชินีพระองค์นั้นน่าจะเป็นเนเฟอร์ทีที (Nefertiti), เมรีทาเท็น (Meritaten) หรืออังค์เอสเอ็นอามุน โดยเห็นกันว่า อังค์เอสเอ็นอามุนเป็นไปได้ที่สุด เพราะเวลานั้นไม่มีผู้ใดจะสืบพระราชบัลลังก์ต่อจากทุตอังค์อามุน ส่วนพระมหากษัตริย์ผู้สวามีของพระราชินีอีกสองพระองค์นั้นล้วนมีรัชทายาทอยู่ อีกประการหนึ่ง คำว่า "บริวารคนใดของหม่อมฉัน" ในอักษรลักษณ์ข้างต้นนั้น เชื่อกันว่า หมายถึง ไอย์ ซึ่งเป็นอุปราชและปรากฏว่า พยายามกดดันให้อังค์เอสเอ็นอามุนสมรสกับตน เพื่อที่ตนจะได้มีความชอบธรรมในการเข้าสู่พระราชบัลลังก์แห่งอียิปต์ นอกจากนี้ การกดดันของอุปราชไอย์ยังน่าจะเป็นที่มาของถ้อยคำที่ว่า "หม่อมฉันกลัวเหลือเกิน" ด้วย
ไม่ว่าพระราชินีผู้มีอักษรลักษณ์นั้นจะเป็นผู้ใด อังค์เอสเอ็นอามุนก็ได้เสกสมรสกับอุปราชไอย์ซึ่งสันนิษฐานว่า มีศักดิ์เป็นพระอัยกา (ตา) ของนางเอง และอุปราชไอย์ผู้ชราก็ได้ขึ้นเป็นฟาโรห์ต่อจากทุตอังค์อามุน นามรัชกาลว่า "เคเพอร์เคเพรูเร" (Kheperkheperure) แปลว่า "เทพราปรากฏอยู่ชั่วกาล" อย่างไรก็ดี หลังเสกสมรสกับไอย์แล้วไม่นาน อังค์เอสเอ็นอามุนก็เลือนหายไปจากประวัติศาสตร์ และไม่ปรากฏว่า มีโบราณสถานหรือโบราณวัตถุใด ๆ แสดงพระสถานะของนางซึ่งเป็นพระอัครมเหสีของฟาโรห์ไอย์เลย ทั้งผนังสุสานของไอย์ก็กลับบันทึกว่า เตย์ ภริยาผู้สูงวัยของไอย์ ได้รับตั้งเป็นพระอัครมเหสีของไอย์ มิใช่อังค์เอสเอ็นอามุน
แหล่งข้อมูลอื่น

พระรูปเหมือน สลักขึ้นจากไม้ พบในสุสานของพระองค์
อังค์เอสเอ็นอามุนถวายบุปผาแก่ทุตอังค์อามุนเพื่อแสดงความรัก ภาพสลักบนหีบพระศพทุตอังค์อามุน
พริษฐ์ วัชรสินธุ

ระวังสับสนกับ พริษฐ์ ชิวารักษ์
| พริษฐ์ วัชรสินธุ |
| --- | --- |
พริษฐ์ใน พ.ศ. 2567

ประธานคณะกรรมาธิการการพัฒนาการเมือง การสื่อสารมวลชน และการมีส่วนร่วมของประชาชน
อยู่ในวาระ
เริ่มดำรงตำแหน่ง  5 ตุลาคม พ.ศ. 2566   (1 ปี 72 วัน)
ก่อนหน้า: ณัฐชา บุญไชยอินสวัสดิ์
สมาชิกสภาผู้แทนราษฎร แบบบัญชีรายชื่อ
อยู่ในวาระ
เริ่มดำรงตำแหน่ง  14 พฤษภาคม พ.ศ. 2566 (1 ปี 216 วัน)
โฆษกพรรคประชาชน
อยู่ในวาระ
เริ่มดำรงตำแหน่ง  9 สิงหาคม พ.ศ. 2567   (0 ปี 129 วัน)
โฆษกพรรคก้าวไกล
ดำรงตำแหน่ง 23 กันยายน พ.ศ. 2566 – 7 สิงหาคม พ.ศ. 2567   (0 ปี 318 วัน)
ก่อนหน้า: รังสิมันต์ โรม
ถัดไป: ตนเอง (พรรคประชาชน)
 
ข้อมูลส่วนบุคคล
เกิด: 10 ธันวาคม พ.ศ. 2535 (32 ปี) กรุงเทพมหานคร ประเทศไทย
พรรคการเมือง: ประชาชน (2567–ปัจจุบัน)
การเข้าร่วม พรรคการเมืองอื่น: ประชาธิปัตย์ (2561–2562)   ก้าวไกล (2565–2567)
ความสัมพันธ์: อภิสิทธิ์ เวชชาชีวะ (น้าชาย)
การศึกษา: โรงเรียนสาธิตจุฬาลงกรณ์มหาวิทยาลัย โรงเรียนนานาชาติโชรส์เบอรี วิทยาลัยอีตัน
ศิษย์เก่า: วิทยาลัยเซนต์จอห์น มหาวิทยาลัยออกซฟอร์ด (ศศ.ม.)
อาชีพ: พิธีกร นักการเมือง
ชื่อเล่น: ไอติม

พริษฐ์ วัชรสินธุ (เกิด 10 ธันวาคม พ.ศ. 2535) ชื่อเล่น ไอติม เป็นนักการเมืองชาวไทย สมาชิกสภาผู้แทนราษฎรแบบบัญชีรายชื่อ และโฆษกพรรคประชาชน อดีตโฆษกพรรคก้าวไกล อดีตสมาชิกพรรคประชาธิปัตย์ และเป็นหนึ่งในผู้ร่วมก่อตั้งกลุ่ม NewDem ที่รวบรวมคนรุ่นใหม่ในพรรคประชาธิปัตย์ แต่หลังการเลือกตั้งทั่วไปเมื่อ พ.ศ. 2562 พรรคประชาธิปัตย์ตัดสินใจเข้าร่วมรัฐบาลกับพรรคพลังประชารัฐและสนับสนุน พลเอก ประยุทธ์ จันทร์โอชา เป็นนายกรัฐมนตรี พริษฐ์จึงลาออกจากพรรคประชาธิปัตย์และสมัครเป็นสมาชิกพรรคก้าวไกลแทน
ปฐมวัยและการศึกษา

พริษฐ์เป็นบุตรของศาสตราจารย์นายแพทย์ สุทธิพงศ์ วัชรสินธุ อดีตคณบดีคณะแพทยศาสตร์ จุฬาลงกรณ์มหาวิทยาลัย กับศาสตราจารย์แพทย์หญิง อลิสา วัชรสินธุ อาจารย์คณะแพทยศาสตร์ จุฬาลงกรณ์มหาวิทยาลัย ซึ่งเป็นพี่สาวของอภิสิทธิ์ เวชชาชีวะ พริษฐ์จึงมีศักดิ์เป็นหลานน้าของนายอภิสิทธิ์
พริษฐ์จบการศึกษาจากโรงเรียนสาธิตจุฬาลงกรณ์มหาวิทยาลัยเมื่ออายุเก้าปี และเข้าศึกษาที่โรงเรียนนานาชาติโชรส์เบอรี กรุงเทพฯ และโรงเรียนเตรียมมัธยมศึกษาและวิทยาลัยอีตันที่ประเทศอังกฤษ ต่อมา เขาสำเร็จการศึกษาระดับปริญญาตรีควบปริญญาโทในสาขาวิชาปรัชญาการเมือง และเศรษฐศาสตร์ (Philosophy, Politics and Economics) เกียรตินิยมเหรียญทอง จากวิทยาลัยเซนต์จอห์น มหาวิทยาลัยออกซฟอร์ด
ระหว่างที่ศึกษาในออกซ์ฟอร์ด เขาได้รับเลือกเป็นนายกองค์การนักศึกษามหาวิทยาลัยออกซ์ฟอร์ด และประธานชมรมโต้วาทีที่เก่าแก่ที่สุดในโลก ซึ่งทำให้เขากลายเป็นนักศึกษาคนแรกจากเอเชียตะวันออกเฉียงใต้ที่ได้ดำรงตำแหน่งนี้ ในช่วงที่นายอภิสิทธิ์เป็นนายกรัฐมนตรี พริษฐ์ก็กลับไทยมาฝึกงานเป็นระยะเวลาไม่นานที่สำนักนายกรัฐมนตรี เมื่อปี 2552 ซึ่งก็ทำให้เขาเริ่มเป็นที่รู้จักเป็นวงกว้าง
การทำงานก่อนลงการเมือง

เมื่อสำเร็จการศึกษาปริญญาโทแล้ว เขาต้องการทำงานการเมืองในประเทศไทย แต่ขณะนั้น ประเทศไทยอยู่ภายใต้การปกครองของ คณะรักษาความสงบแห่งชาติ หรือ คสช. จึงตัดสินใจเข้าทำงานให้บริษัทที่ปรึกษา McKinsey & Company ทำให้มีโอกาสได้ไปทำงานหลายประเทศ และได้ช่วยคิดนโยบายแก้ปัญหาต่างๆ เช่น การรณรงค์ให้คนขึ้นรถเมล์ หรือนโยบายการท่องเที่ยว จึงทำให้เขาฉุกคิดขึ้นมาว่าทำไมจึงไม่กลับมาช่วยพัฒนาประเทศ
หลังจากที่เขาลาออกจากบริษัทที่ปรึกษาและเดินทางกลับประเทศไทย และได้ทำงานเป็นพิธีกรและโปรดิวเซอร์ของรายการ ‘เห็นกับตา’ ทางช่องพีพีทีวี ซึ่งเป็นรายการสารคดีตามติดดูอาชีพแต่ละอาชีพ เพื่อเรียนรู้เกี่ยวกับการทำงาน การใช้ชีวิตประจำวันของคนแต่ละอาชีพ ออกอากาศเทปแรกเมื่อ 4 พฤษภาคม พ.ศ. 2561 ทำให้ พริษฐ์ ได้เรียนรู้อุปสรรคปัญหาที่เกิดขึ้นกับหลากหลายอาชีพ ซึ่งเป็นประสบการณ์ที่เป็นประโยชน์สำหรับเขาที่ต้องการทำงานการเมืองรับใช้ประชาชน
งานการเมือง > พรรคประชาธิปัตย์

ในปี พ.ศ. 2561 เขาได้ลาออกจากบริษัทที่ปรึกษาในต่างประเทศ และเดินทางกลับประเทศไทย เพื่อเริ่มต้นอาชีพการเมืองของเขากับ พรรคประชาธิปัตย์ โดยเขาได้ร่วมก่อตั้งกลุ่ม NewDem ซึ่งเป็นกลุ่มนักการเมืองรุ่นใหม่ในพรรคประชาธิปัตย์ร่วมกับ สุรบถ หลีกภัย บุตรชายของ ชวน หลีกภัย อดีตนายกรัฐมนตรีและอดีตประธานรัฐสภา, นาย พรพรหม วิกิตเศรษฐ์ บุตรชายของ พนิช วิกิตเศรษฐ์ และ คณวัฒน์ จันทรลาวัณย์
เมื่อ 26 ธันวาคม พ.ศ. 2561 เขาได้รับมอบหมายจาก พรรคประชาธิปัตย์ ให้ลงสมัครรับเลือกตั้งในเขตเลือกตั้งที่ 13 บางกะปิ วังทองหลาง (แขวงพลับพลาเท่านั้น) ใน การเลือกตั้งปี พ.ศ. 2562 ซึ่งเจ้าของที่นั่งก่อนหน้านี้คือนาย ณัฏฐ์ บรรทัดฐาน (บุตรชายของนาย บัญญัติ บรรทัดฐาน อดีตหัวหน้าพรรคประชาธิปัตย์) อย่างไรก็ตามในการเลือกตั้งครั้งนี้ทางพรรคประชาธิปัตย์ได้สูญเสียที่นั่งทุกที่นั่งในกรุงเทพมหานคร โดยเขตเลือกตั้งที่ 13 พริษฐ์ได้รับเลือกตั้งเข้ามาเป็นอันดับที่ 4
หลังการเลือกตั้งจบลงก็มีกระแสข่าวว่าสมาชิกรุ่นอาวุโสของ พรรคประชาธิปัตย์ เตรียมเข้าร่วมรัฐบาลกับ พรรคพลังประชารัฐ ซึ่งสนับสนุน พล.อ. ประยุทธ์ จันทร์โอชา ทำให้ พริษฐ์ และสมาชิกกลุ่ม NewDem จำนวนหนึ่งตัดสินใจลาออกจากสมาชิก พรรคประชาธิปัตย์ นับเป็นจุดสิ้นสุดของกลุ่ม NewDem พริษฐ์เคยให้เหตุผลในวงเสวนาที่ร้าน Cafe' Velo Dome มหาวิทยาลัยธรรมศาสตร์ ท่าพระจันทร์ ถึงเหตุผลที่ว่าทำไมเขาถึงเลือกที่จะมาอยู่พรรคประชาธิปัตย์ เนื่องจากเขาอยากจะลองเปลี่ยนแปลงแก้ไขพรรคนี้จากภายในด้วยตัวของเขาเอง กล่าวคือเปลี่ยนจากพรรคที่มีความเป็นอนุรักษย์นิยมมาเป็นพรรคที่เป็นประชาธิปไตยของคนรุ่นใหม่ แต่นั่นไม่ใช่เรื่องง่าย เพราะเขาเป็นได้แค่ฟันเฟืองเล็กๆที่มีสิ่งที่ใหญ่กว่าทำให้พรรคไม่สามารถเปลี่ยนแปลงได้
งานการเมือง > ขับเคลื่อนกฎหมายภาคประชาชน

แม้หลังลาออกจาก พรรคประชาธิปัตย์ พริษฐ์ ไม่ได้ย้ายไปสังกัดพรรคการเมืองอื่น และไปก่อตั้งบริษัทด้านเทคโนโลยีการศึกษา แต่เขาก็ไม่ได้หันหลังให้กับการเมืองอย่างสิ้นเชิง โดยช่วงกันยายน 2562 พริษฐ์ได้เปิดตัวหนังสือ “Why So Democracy? ประชาธิปไตย มีดีอะไร?” โดยหวังว่าจะช่วยให้คนอ่านเข้าใจปรัชญาและรากฐานของประชาธิปไตยมากขึ้นผ่านการตั้งโจทย์และขยายความว่า ประชาธิปไตยคืออะไร และทำไมเราถึงอยากได้ประชาธิปไตย
นอกจากนี้ พริษฐ์ ได้ร่วมก่อตั้ง รัฐธรรมนูญก้าวหน้า (CONLAB) โดยมีการจัดกิจกรรมห้องทดลองออกแบบรัฐธรรมนูญ​เพื่อแลกเปลี่ยนความรู้เกี่ยวกับรัฐธรรมนูญ กระตุ้นให้ประชาชนนึกถึงรัฐธรรมนูญที่ตัวเองต้องการ และแสวงหาแนวร่วมในการผลักดันการแก้ไขรัฐธรรมนูญต่อไป
กลุ่ม รัฐธรรมนูญก้าวหน้า ยังได้ร่วมกับ iLaw คณะก้าวหน้า และพรรคก้าวไกล เคลื่อนไหวในนาม กลุ่ม Re – Solution เพื่อล่ารายชื่อเพื่อเสนอแก้ไขเพิ่มเติมรัฐธรรมนูญปี 2560 ปิดโอกาสการสืบทอดอำนาจของ พลเอกประยุทธ์ จันทร์โอชา ด้วยการยกเลิก ส.ว. ให้เหลือสภาเดี่ยว และยกเลิกยุทธศาสตร์ชาติ 20 ปี โดย พริษฐ์ ได้เป็นตัวแทนผู้เสนอรายชื่อกล่าวรายงานหลักการและเหตุผลในการแก้ไข ต่อรัฐสภา เมื่อวันที่ 16 พฤศจิกายน 2564 แต่สมาชิกรัฐสภาลงมติไม่รับหลักการในวาระ 1 แม้จะมีประชาชนร่วมเข้าชื่อแก้ไขรัฐธรรมนูญครั้งนี้มาถึง 150,921 รายชื่อ
นอกจากนี้ เขายังได้เป็น 1 ใน 22 คนผู้ริเริ่มเชิญชวนเสนอแก้ไขรัฐธรรมนูญหมวด 14 เพื่อกระจายอำนาจ ปลดล็อกให้ประชาชนในพื้นที่สามารถบริการจัดการแก้ไขปัญหาและกำหนดอนาคตของตนเองได้
ในฐานะที่สนใจด้านการศึกษาและทำธุรกิจเกี่ยวกับการพัฒนาเทคโนโลยีการศึกษา พริษฐ์ ได้รับการแต่งตั้งเป็นกรรมาธิการใน กมธ. วิสามัญพิจารณาร่างพระราชบัญญัติการศึกษาแห่งชาติ พ.ศ. .... แทนตำแหน่งที่ว่าง เมื่อ 21 เมษายน 2565 หลัง วิโรจน์ ลักขณาอดิศร ลาออกไปเพื่อลงสมัครชิงตำแหน่งผู้ว่าราชการกรุงเทพมหานคร
งานการเมือง > พรรคก้าวไกล

ในปี พ.ศ. 2565 พริษฐ์เป็นผู้จัดการการสื่อสารและการรณรงค์นโยบายของพรรคก้าวไกล โดยเปิดตัวในงานประชุมใหญ่สามัญประจำปี ครั้งที่ 1/2565 ของพรรค ณ อุทยานการเรียนรู้ป๋วย 100 ปี มหาวิทยาลัยธรรมศาสตร์ ศูนย์รังสิต
ในการเลือกตั้ง พ.ศ. 2566 เขาลงสมัคร ส.ส. แบบบัญชีรายชื่อของพรรคก้าวไกล ในลำดับที่ 11 และได้รับการเลือกตั้งเป็น ส.ส. สมัยแรก จากนั้นเมื่อวันที่ 23 กันยายน พ.ศ. 2566 พริษฐ์ได้รับการแต่งตั้งจากคณะกรรมการบริหารพรรคให้เป็นโฆษกพรรคต่อจากรังสิมันต์ โรม และดำรงตำแหน่งประธานคณะกรรมาธิการการพัฒนาการเมือง การสื่อสารมวลชน และการมีส่วนร่วมของประชาชน ของสภาผู้แทนราษฎรไทย ชุดที่ 26
บริษัทเทคโนโลยีการศึกษา

ในปี 2563 พริษฐ์ ก่อตั้งและดำรงตำแหน่งซีอีโอของ บริษัท เอ็ดดูเคชั่น เทคโนโลยี จำกัด บริษัทพัฒนาเทคโนโลยีด้านการศึกษา (EdTech) ที่มีเป้าหมายในการนำเทคโนโลยีมาเป็นตัวช่วยให้เด็กทุกคนได้เข้าถึงการศึกษาที่มีคุณภาพ แอปพลิเคชัน StartDee โดยมีเนื้อหาการเรียนการสอนครอบคลุมทุกวิชา ตั้งแต่ระดับชั้น ป.4-ม.6 โดยมาจากการที่ต้องการปลดล็อกข้อจำกัดการศึกษาไทยแบบเดิม ด้วยการนำเทคโนโลยีมาผสมผสานเข้ากับการเรียนในโรงเรียน เนื่องจากเล็งเห็นถึง ความไม่เท่าเทียมในระบบการเรียนการสอน จึงตั้งเป้าให้แอปฯ ตอบโจทย์การให้ความรู้ที่มีคุณภาพ ราคาไม่สูง และเข้าถึงง่าย และเขายังยืนยันว่า StartDee ไม่ได้เป็นเครื่องมือทางการเมือง โดยได้กล่าวว่า “การทำสตาร์ทอัพเป็นความต้องการส่วนตัวครับ ผมไม่เคยมองถึงประเด็นทางการเมือง ผมมีสองบทบาทและมีความพยายามอย่างเคร่งครัดที่จะทำให้สองบทบาทไม่กระทบกันและกัน”
ข้อวิจารณ์และจุดยืนทางการเมือง > เหตุการณ์สลายการชุมนุมปี 2553

เมื่อพริษฐ์เข้าสู่วงการการเมืองและแสดงจุดยืนอยู่ฝ่ายเสรีนิยมประชาธิปไตย เขาถูกตั้งคำถามจากสาธารณะค่อนข้างมากถึงความจริงใจต่ออุดมการณ์นี้ รวมถึงมีเสียงเรียกร้องจากสาธารณะให้เขาแสดงจุดยืนเกี่ยวกับการสลายการชุมนุมของคนเสื้อแดงเมื่อปี 2553 โดยรัฐบาลของ อภิสิทธิ์ เวชชาชีวะ น้าชายของเขา
พริษฐ์เคยแสดงความเห็นเกี่ยวกับเรื่องนี้ในงานเสวนา "30 ปีพฤษภาประชาธรรม บทเรียน 17 พฤษภา 35 พัฒนาปชต." ว่าเมื่อมีเหตุการณ์รุนแรงทางการเมืองใด ๆ รวมถึงเหตุการณ์สลายการชุมนุมคนเสื้อแดงเมื่อปี 2553 การถอดบทเรียนเพื่อทำความเข้าใจเหตุการณ์และหาทางป้องกันไม่ให้เกิดขึ้นอีกเป็นเรื่องสำคัญ​แต่การคืนความยุติธรรมให้กับผู้สูญเสียก็มีความสำคัญเช่นกัน
เขาได้กล่าวถึงการคืนความยุติธรรมสำหรับเหตุการณ์ความรุนแรงทางการเมืองว่าจะต้องทำ 3 ขั้นตอน ได้ 1. ปฏิเสธนิรโทษกรรมให้การกระทำผิดที่เกิดขึ้น 2. มีกระบวนการค้นหาความจริงที่เป็นที่ยอมรับจากทุกฝ่าย 3. ยุติวัฒนธรรม ‘ลอยนวลพ้นผิด’ ต้องนำผู้กระทำผิดขู่กระบวนยุติธรรม
พริษฐ์เคยเขียนถึงการชุมนุมของคนเสื้อแดงปี 2553 ว่าเป็น “อีกหนึ่งโศกนาฏกรรมที่ผู้เกี่ยวข้องกับความสูญเสียยังรู้สึกว่าไม่ได้รับความเป็นธรรม” เพราะไม่มีกระบวนค้นหาความจริงที่ได้รับการยอมรับจากทุกฝ่าย รายงานของคณะกรรมการอิสระตรวจสอบและค้นหาความจริงเพื่อการปรองดองแห่งชาติ (คอป.) ซึ่งแต่งตั้งโดยรัฐบาลที่เป็นคู่ขัดแย้งโดยตรงในเหตุการณ์ ถูกตั้งคำถามถึงความเป็นกลาง โดยเฉพาะอย่างยิ่งเมื่อมีข้อแตกต่างกับรายงานของศูนย์ข้อมูลประชาชนผู้ได้รับผลกระทบจากการสลายการชุมนุมกรณี เม.ย. – พ.ค. 53 (ศปช.) ทำให้สังคมมี ‘ความจริง’ 2 ชุดที่แตกต่างกันในหลายประเด็น
เมื่อมีกระบวนการค้นหาความจริงที่เป็นที่ยอมรับของทุกฝ่ายแล้ว พริษฐ์เห็นว่า จะต้องมีนำผู้กระทำผิดเข้าสู่กระบวนการยุติธรรม ไม่ว่าจะเป็นเจ้าหน้าที่ระดับปฏิบัติการที่ไม่ทำตามคำสั่งและใช้ความรุนแรงเกินขอบเขตขัดกับหลักสากล หรือเจ้าหน้าที่ระดับผู้บังคับบัญชาที่ออกคำสั่งอนุมัติให้ใช้มาตรการที่รุนแรงเกินขอบเขตและขัดกับหลักสากล หรือปัจเจกบุคคลอื่นที่มีการพิสูจน์ว่าได้ใช้ความรุนแรงในเหตุการณ์ เพื่อกำจัดวัฒนธรรม ‘ลอยนวลพ้นผิด’ ที่เกิดขึ้นหลังความรุนแรงทางการเมืองตลอดประวัติศาสตร์การเมืองไทย “ไม่ใช่แค่เพื่อสะสางสิ่งที่ยังค้างคาจากอดีต แต่เพื่อสร้างบรรทัดฐานสำหรับการชุมนุมทางการเมืองของทุกฝ่ายในอนาคต"
ข้อวิจารณ์และจุดยืนทางการเมือง > การยกเลิกการเกณฑ์ทหาร

เมื่อเรียนจบกลับมาประเทศไทย พริษฐ์ได้สมัครเข้ารับการเกณฑ์ทหารด้วยตัวเอง ทำให้เกิดกระแสตอบรับในสื่อสังคมออนไลน์อย่างหลากหลาย เรื่องนี้ยังถูกจับตามองอย่างมาก เนื่องจากอภิสิทธิ์ ซึ่งเป็นน้าของเขา เคยมีปมฟ้องร้องคดี ‘พล.อ.อ.สุกำพล’ ปลดจากราชการทหาร โดยกล่าวหาว่าอภิสิทธิ์ไม่ได้เข้ารับการเกณฑ์ทหาร
พริษฐ์ชี้แจงว่า เขามีหน้าที่มาเกณฑ์ทหารตามกฎหมาย จึงตัดสินใจเป็นทหารเกณฑ์ เพราะเป็นวิธีการที่ตรงไปตรงมาที่สุด และรู้สึกว่าได้ตัดสินใจด้วยตัวเองมากกว่าต้องเสี่ยงดวง และเขาสนับสนุนให้ 'ยกเลิกการเกณฑ์ทหาร' และเปลี่ยนไปใช้ระบบสมัครใจ ปฏิรูปหลักสูตร จปร. และอบรมและฝึกฝนบุคลากรเรื่องสิทธิมนุษยชน ลดความรุนแรงทั้งทางร่างกาย
ชีวิตส่วนตัว

การเป็นหลานของอภิสิทธิ์ จึงมักทำให้คนชอบหรือไม่ชอบเขาตั้งแต่แรก แต่เขากล่าวเสมอว่า เขาต้องการให้คนจำเขาในฐานะ พริษฐ์ วัชรสินธุ มากกว่าการจำว่าเป็นลูกหลานของใคร
นอกจากนี้ พริษฐ์เป็นที่รู้จักจากความสัมพันธ์ของเขากับนักแสดงสาวสังกัดช่อง 3 ณิชา ณัฏฐณิชา ดังวัธนาวณิชย์ พวกเขาคบหากันเป็นเวลาสามปีก่อนที่พวกเขาจะเลิกกันในปี พ.ศ. 2560
พริษฐ์ ชื่นชอบกีฬาฟุตบอลอย่างมากมาตั้งแต่เด็ก ทั้งชอบเตะฟุตบอล ชอบดูบอล และเป็นผู้สนับสนุนสโมสรลิเวอร์พูล อีกทั้งยังเล่นเกมแฟนตาซีพรีเมียร์ลีก ติดอันดับ 200 ของประเทศด้วย เขาเคยระบุว่า ถ้าไม่ทำงานด้านการเมือง ก็อยากไปสมัครทำงานเป็นนักวิเคราะห์ฟุตบอล
แหล่งข้อมูลอื่น

| ด ค กพรรคก้าวไกล |
| --- | --- | --- |
| หัวหน้าพรรค |  ราเชนธร์ ติยะวัชรพงศ์  พิธา ลิ้มเจริญรัตน์  ชัยธวัช ตุลาธน  |  |
| เลขาธิการพรรค |  ปีใหม่ รัฐวงษา  ชัยธวัช ตุลาธน  อภิชาติ ศิริสุนทร  |  |
| โฆษกพรรค |  (วิโรจน์ ลักขณาอดิศร • ธัญญ์วาริน สุขะพิสิษฐ์ • สุทธวรรณ สุบรรณ ณ อยุธยา• ณัฐชา บุญไชยอินสวัสดิ์)  รังสิมันต์ โรม  พริษฐ์ วัชรสินธุ  |  |
| ที่ปรึกษาหัวหน้าพรรค |  พิธา ลิ้มเจริญรัตน์ (ประธาน)  วีระยุทธ กาญจน์ชูฉัตร  เดชรัต สุขกำเนิด  |  |
| นโยบายพรรค |  กฎหมายสมรสเท่าเทียม  |  |
| หัวข้อที่เกี่ยวข้อง |  พรรคอนาคตใหม่  คณะก้าวหน้า  พรรคประชาชน (พ.ศ. 2567)  |  |
| ด ค กพรรคประชาชน (พ> ศ. 2567) |
| --- | --- | --- |
| หัวหน้าพรรค |  ณัฐพงษ์ เรืองปัญญาวุฒิ  |  |
| เลขาธิการพรรค |  ศรายุทธิ์ ใจหลัก  |  |
| โฆษกพรรค |  พริษฐ์ วัชรสินธุ  |  |
| นโยบายพรรค |  กฎหมายสมรสเท่าเทียม  |  |
| หัวข้อที่เกี่ยวข้อง |  พรรคอนาคตใหม่  คณะก้าวหน้า  พรรคก้าวไกล  |  |
การทดลองเรื่องซิฟิลิสที่ทัสคีกี

แพทย์กำลังเก็บตัวอย่างเลือดจากอาสาสมัครงานวิจัยทัสคีกี
การศึกษาว่าด้วยการดำเนินโรคของซิฟิลิสที่ไม่ได้รับการรักษาในชาวแอฟริกันอเมริกันในเมืองทัสคีกี เป็นการศึกษาวิจัยทางคลินิกที่ดำเนินการโดยหน่วยงานสาธารณสุขของสหรัฐ ซึ่งทำขึ้นระหว่างปี ค.ศ. 1932 ถึง 1972 มีเป้าหมายเพื่อสังเกตการดำเนินโรคตามธรรมชาติของผู้ป่วยซิฟิลิสที่ไม่ได้รับการรักษา อาสาสมัครงานวิจัยนี้ซึ่งเป็นชายชาวแอฟริกันอเมริกันได้รับการบอกกล่าวจากผู้วิจัยว่าพวกเขากำลังได้รับบริการสุขภาพแบบไม่เสียค่าใช้จ่ายจากรัฐบาลสหรัฐ ในภายหลังงานวิจัยนี้ได้รับการวิพากษ์วิจารณ์ในทางเสื่อมเสียเป็นอย่างมาก เนื่องจากมีการปฏิบัติที่ผิดต่อมาตรฐานจริยธรรมการวิจัยอย่างร้ายแรง
ชายปากบิด

เรื่องสั้นโดยอาร์เธอร์ โคนัน ดอยล์  ที่มีเชอร์ล็อก โฮมส์เป็นตัวละครสำคัญ
| --- | --- |
ฮิวจ์ บูนขอทานบนถนนของกรุงลอนดอน ภาพวาดโดยซิดนีย์ พาเก็ตในปี ค.ศ. 1891
ผู้ประพันธ์: อาร์เธอร์ โคนัน ดอยล์
ชื่อเรื่องต้นฉบับ: The Man with the Twisted Lip
ผู้แปล: อ. สายสุวรรณ
ประเทศ: สหราชอาณาจักร
ภาษา: อังกฤษ
ชุด: เรื่องสั้นเชอร์ล็อก โฮมส์ ชุดการผจญภัย
ประเภท: เรื่องสั้นนวนิยายนักสืบ
วันที่พิมพ์: ธันวาคม ค.ศ. 1891
เรื่องก่อนหน้า: เมล็ดส้มห้าเมล็ด 
เรื่องถัดไป: ทับทิมสีฟ้า 
ข้อความ: ชายปากบิด ที่ วิกิซอร์ซ
"ชายปากบิด" (อังกฤษ: The Man with the Twisted Lip) เป็นเรื่องสั้นเรื่องหนึ่งใน 56 เรื่องที่เกี่ยวกับเชอร์ล็อก โฮมส์ เขียนโดยอาร์เธอร์ โคนัน ดอยล์  ตีพิมพ์ครั้งแรกใน นิตยสารสแตรนด์ในเดือนธันวาคม ค.ศ. 1891 วาดภาพประกอบโดยซิดนีย์ พาเก็ต โคนัน ดอยล์จัดให้ "ชายปากบิด" อยู่ในอันดับที่ 16 ของรายการเรื่องราวเกี่ยวกับโฮมส์ 19 เรื่องที่ชื่นชอบ และยังเป็นเรื่องสั้นลำดับที่ 6 จากทั้งหมด 12 เรื่องที่รวบรวมตีพิมพ์ในหนังสือรวมเรื่องสั้น เรื่องสั้นเชอร์ล็อก โฮมส์ ชุด การผจญภัย ในปี ค.ศ. 1892
ประวัติการตีพิมพ์

"ชายปากบิด" ตีพิมพ์ครั้งแรกในสหราชอาณาจักรในนิตยสารสแตรนด์เมื่อเดือนธันวาคม ค.ศ. 1891 และในสหรัฐอเมริกาในในนิตยสารสแตรนด์ฉบับสหรัฐเมื่อเดือนมกราคม ค.ศ. 1892 ภาพวาดประกอบเนื้อเรื่อง 10 ภาพวาดโดยซิดนีย์ พาเก็ต ตีพิมพ์ในนิตยสารสแตรนด์ เรื่องสั้นถูกรวมในหนังสือรวมเรื่องสั้น เรื่องสั้นเชอร์ล็อก โฮมส์ ชุด การผจญภัย ซีงตีพิมพ์ในเดือนตุลาคม ค.ศ. 1892
อ้างอิงและบรรณานุกรม

↑  Madsen, Diane Gilbert (20 September 2016). "What's Your Favorite Sherlock Holmes Story?". The Strand Magazine. สืบค้นเมื่อ 17 December 2019.
↑  Smith (2014), p. 54.
1 2  Cawthorne (2011), p. 64.
↑  Cawthorne (2011), p. 54.
Cawthorne, Nigel (2011). A Brief History of Sherlock Holmes. Running Press. ISBN 978-0762444083.
Dickerson, Ian (2019). Sherlock Holmes and His Adventures on American Radio. BearManor Media. ISBN 978-1629335087.
Smith, Daniel (2014) [2009]. The Sherlock Holmes Companion: An Elementary Guide (Updated ed.). Aurum Press. ISBN 978-1-78131-404-3.
แหล่งข้อมูลอื่น

ข้อความเต็มของ ชายปากบิด ที่วิกิซอร์ซ
วิกิมีเดียคอมมอนส์มีสื่อเกี่ยวกับ ชายปากบิด
เชอร์ล็อก โฮมส์ ชุดการผจญภัย รวมถึงเรื่อง ชายปากบิด ที่ Standard Ebooks
The Man with the Twisted Lip หนังสือเสียงสาธารณสมบัติที่ LibriVox
| ด ค กเรื่องสั้นเชอร์ล็อก โฮมส์ ชุด การผจญภัย โดย อาร์เธอร์ โคนัน ดอยล์ |
| --- | --- |
 "เหตุอื้อฉาวในโบฮีเมีย"  "สันนิบาตผมแดง "  "คู่หมั้นจำแลง"  "ความลับที่หุบเขาบอสคูมบ์"  "เมล็ดส้มห้าเมล็ด"  "ชายปากบิด"  "ทับทิมสีฟ้า"  "ห่วงแต้ม"  "นิ้วหัวแม่มือของวิศวกร"  "พ่อหม้ายบรรดาศักดิ์"  "มงกุฎเพชรมรกต"  "คฤหาสน์อุบาทว์" 
 แรงพยาบาท  จัตวาลักษณ์   การผจญภัย  จดหมายเหตุ  หมาผลาญตระกูล  คืนชีพ  หุบเขาแห่งภัย  ลาโรง  บันทึกคดี
หมู่บ้านสันติภาพ (ประเทศเกาหลีเหนือ)

| คีจ็อง-ดง 기정동 機井洞 |
| --- | --- |
ธงชาติเกาหลีเหนือกำลังโบกสะบัดอยู่ที่เสาธงพันมูนจอม
สมญา: หมู่บ้านโฆษณาชวนเชื่อ
คีจ็อง-ดงที่ตั้งในเกาหลีเหนือ
พิกัด:  37°56′43″N 126°39′20″E﻿ / ﻿37.9453°N 126.6556°E﻿ / 37.9453; 126.6556
ประเทศ:  เกาหลีเหนือ
เมืองพิเศษ: แคซ็อง
เขต: ปันมุน-กุย็อก
ri: P'yŏnghwa-ri
คีจ็อง-ดง เป็นหมู่บ้านที่ตั้งอยู่ในพย็องฮวารี (เกาหลี: 평화리; ฮันจา: 平和里) นครแคซ็อง ประเทศเกาหลีเหนือ ตั้งอยู่ระหว่างทางตอนเหนือของเขตปลอดทหารเกาหลี (DMZ) ในเกาหลีเหนือจะรู้จักชื่อหมู่บ้านนี้ว่า "หมู่บ้านสันติภาพ" (평화촌; 平和村; p'yŏnghwach'on) บางครั้งหมู่บ้านแห่งนี้ได้ถูกขนานนามว่า "หมู่บ้านโฆษณาชวนเชื่อ" (선전마을; 宣傳마을; seonjeon maeul) โดยสื่อภายนอกประเทศเกาหลีเหนือ เช่น ประเทศเกาหลีใต้ และสื่อตะวันตก
คีจ็อง-ดง เป็นหนึ่งในสองหมู่บ้านที่ได้รับอนุญาตให้ตั้งอยู่ในเขตปลอดทหารเกาหลีที่ห่างกัน 4 กิโลเมตร (2.5 ไมล์) หลักจากที่สิ้นสุดสงครามเกาหลี ยังมีหมู่บ้านของประเทศเกาหลีใต้ที่ชื่อว่า แทซ็อง-ดง ซึ่งอยู่ห่างกันเพียง 2.22 กิโลเมตร (1.38 ไมล์)
การสะกดจิต

ภาพวาด Hypnotic Séance (ค.ศ. 1887) โดย Richard Bergh
Photographic Studies in Hypnosis, Abnormal Psychology (ค.ศ. 1938)
การสะกดจิต (อังกฤษ: hypnosis) เป็นสภาพพิชานของมนุษย์ ที่มีการมุ่งความใส่ใจและลดความสนใจต่อสิ่งรอบตัว รวมทั้งตอบสนองต่อสิ่งชักจูงง่ายขึ้น
ทฤษฎีอธิบายสิ่งที่เกิดระหว่างการสะกดจิตแบ่งออกเป็นสองกลุ่ม ทฤษฎีเปลี่ยนแปลงสภาพ มองว่าการสะกดจิตเป็นการเปลี่ยนสภาพจิตหรือการอยู่ในภวังค์ (trance) สังเกตจากระดับความรู้สึกตัวที่แตกต่างจากสภาพพิชานปกติ ในทางตรงข้าม ทฤษฎีไม่ใช่สภาพ มองว่าการสะกดจิตเป็นรูปแบบหนึ่งของการกำหนดบทบาทในจินตนาการ
คนที่เคยถูกสะกดจิตกล่าวว่าพวกเขารู้สึกมีสมาธิมากขึ้น และระหว่างถูกสะกดจิตยังสามารถตั้งสมาธิอย่างแรงกล้าไปยังความคิดหรือความทรงจำเฉพาะ โดยไม่สนใจสิ่งเร้าอื่น ผู้ถูกสะกดจิตมักแสดงการตอบรับต่อสิ่งชักจูงง่ายขึ้น
การสะกดจิตมักทำโดยใช้ชุดคำสั่งเบื่องต้นและการชักจูง การใช้การสะกดจิตเพื่อรักษาอาการต่าง ๆ เรียกว่า "สะกดจิตบำบัด" (hypnotherapy) และการใช้เพื่อให้ความบันเทิงแก่ผู้ชมถูกเรียกว่า "การสะกดจิตแบบการแสดง" (stage hypnosis) มักนำแสดงโดยนักมโนนิยม (mentalist) ที่ผ่านการฝึกศาสตร์ของมโนนิยม (mentalism)
ที่มาของคำ

คำว่า "hypnosis" มาจากคำกรีกโบราณ ὕπνος hypnos ที่แปลว่า "การนอน" และคำต่อท้าย -ωσις -osis หรือจาก ὑπνόω hypnoō, "การทำให้หลับ" (ส่วนหนึ่งของคำว่า hypnōs-) และคำต่อท้าย -is ทั้งคำว่า "hypnosis" และ "hypnotism" มาจากคำว่า "neuro-hypnotism" (การนอนทางประสาท) ล้วนเป็นคำที่ตั้งขึ้นโดย Étienne Félix d'Henin de Cuvillers ใน ค.ศ. 1820
ลักษณะเฉพาะ

คนที่กำลังถูกสะกดจิตนั้นผ่อนคลาย มีความใส่ใจไปที่สิ่งเดียว และถูกชักจูงได้ง่าย
คนที่ถูกสะกดจิตเหมือนจะสนใจแต่เพียงการสื่อสารจากผู้สะกดจิตเท่านั้น และมักตอบสนองในรูปแบบอัตโนมัติโดยไม่ผ่านการวิเคราะห์ ขณะเมินเฉยต่อสิ่งรอบข้างทุกอย่างนอกจากสิ่งที่ถูกชี้โดยผู้สะกดจิต ขณะถูกสะกดจิต คนมักเห็น รู้สึก ได้กลิ่น หรือรับรู้ ตามคำชักจูงของผู้สะกดจิต แม้คำชักจูงเหล่านั้นอาจตรงข้ามกับสิ่งเร้าจริงซึ่งอยู่ในสภาพแวดล้อม ผลของการสะกดจิตไม่จำกัดอยู่เพียงการรับรู้เท่านั้น ทว่าความทรงจำและความตระหนักรู้ในตนอาจเปลี่ยนไปตามการชักจูง และผลของการชักจูงอาจคงอยู่หลังตื่นจากการสะกดจิต
สามารถกล่าวได้ว่าการชักจูงโดยการสะกดจิตตั้งใจใช้ประโยชน์จากปรากฏการณ์ยาหลอก ตัวอย่างเช่น ใน ค.ศ. 1994 เออร์วิง เคอร์ช (Irving Kirsch) บรรยายว่าการสะกดจิตเป็นเหมือน "ยาหลอกแบบไม่ลวงตา" (nondeceptive placebo) หรือเป็นวิธีที่ใช้ประโยชน์จากการชักจูงอย่างเปิดเผยและใช้วิธีเพื่อขยายผล
การประยุกต์ใช้

การสะกดจิตถูกประยุกต์ใช้ในหลายด้าน รวมทั้ง การใช้เพื่อรักษาทางการแพทย์หรือจิตบำบัด, การใช้ทางทหาร, การใช้เพื่อพัฒนาตนเอง และการใช้เพื่อความบันเทิง ปัจจุบันสมาคมการแพทย์อเมริกัน (American Medical Association) ไม่แสดงจุดยืนอย่างเป็นทางการต่อการใช้การสะกดจิตทางการแพทย์ อย่างไรก็ตาม งานวิจัยโดยสภาสุขภาพจิตจากสมาคมการแพทย์อเมริกัน ซึ่งตีพิมพ์เมื่อ ค.ศ. 1958 พบว่าการสะกดจิตมีประสิทธิภาพด้านการรักษา
การสะกดจิตถูกใช้เป็นแนวทางเสริมของการบำบัดด้วยการรู้ ตั้งแต่ ค.ศ. 1949 การสะกดจิตถูกให้ความหมายโดยเปรียบเทียบกับการวางเงื่อนไขแบบดั้งเดิม โดยคำพูดของนักบำบัดเหมือนกับสิ่งเร้าและการถูกสะกดจิตเป็นการตอบสนองที่มีเงื่อนไข วิธีการบำบัดด้วยการรู้แบบดั้งเดิมบางแบบตั้งอยู่บนฐานของการวางเงื่อนไขแบบดั้งเดิม โดยมักประกอบด้วยการชักนำเข้าสู่สภาวะผ่อนคลาย ตามด้วยการเสนอสิ่งเร้าที่ก่อให้เกิดความกลัว วิธีหนึ่งในการชักนำเข้าสู่สภาวะผ่อนคลายคือการสะกดจิต
การสะกดจิตยังถูกใช้ในการสืบสวน, กีฬา, การศึกษา, กายภาพบําบัด และการฟื้นฟูสมรรถภาพ การสะกดจิตยังถูกใช้โดยศิลปินเพื่อเพิ่มความสร้างสรรค์ อ็องเดร บรีตัน (André Breton) ผู้โด่งดังที่สุดในวงการลัทธิเหนือจริง ใช้การสะกดจิต, การเขียนอัตโนมัติ (automatic writing) และแบบร่างเพื่อความสร้างสรรค์ วิธีการสะกดจิตถูกใช้เพื่อให้คนไข้กลับไปรู้สึกเหมือนอยู่ภายใต้ผลของยาอีกครั้ง หรือประสบสิ่งลี้ลับ การสะกดจิตตนเองนิยมใช้เพื่อเลิกบุหรี่, คลายความเครียดหรือความกังวล, ช่วยลดน้ำหนัก และช่วยให้นอนหลับ การสะกดจิตแบบการแสดงสามารถชักชวนให้คนแสดงสิ่งแปลก ๆ ในสาธารณะ
บางคนมองว่าการสะกดจิตมีส่วนคล้ายกับจิตวิทยาฝูงชน, โรคฮิสทีเรียทางศาสนา และการอยู่ในภวังค์ขณะประกอบพิธีกรรมของชนเผ่าในวัฒนธรรมสมัยก่อนรู้หนังสือ